hu hu hu hu pl hu hu hu hu en hu hu pl hu hu hu hu hu hu hu hu hu es hu fr hu hu hu hu en es et hu hu hu hu fr hu hu hu hu hu en hu hu en hu hu en hu hu hu hu hu hu hu en en hu hu hu hu hu hu hu hu hu hu hu hu hu hu hu hu en hu en hu hu en hu hu hu hu
2022. március 22., kedd, 19:00
A PTE Művészeti Doktori Iskola 1. évfolyamos zenész doktoranduszainak koncertje
DR. KISS-SZABÓ Viktória - zongora
BORBÍRÓ Máté: R. Schumann: Drei Romanzen, zongorán közreműködik: HUSZICS Ibolya
Knut Nystedt: Laudate Dominum
Tamás Luis de Victoria: O vos omnes
Arvo Pärt: Bogoroditse Djevo
Szokolay Sándor: Örvendjetek az Úrnak
Gárdonyi Zsolt: Hálaadó ének
Veszprémi Liszt Ferenc Kórustársaság, orgonán közreműködik: VARGA Áron
BARRA Ákos: Edvard Grieg: G-dúr hegedűszonáta No. 2 Op. 13, zongorán közreműködik: KOZMA Dávid
BÁNFI Barna: Claude Debussy: Rhapsodie pour orchestre et saxophone, zongorán közreműködik: HOTZI Panni
SZITÁS Tamás: S. Prokofiev: Öt melódia (SZITÁS Tamás átirata), zongorán közreműködik: DR. KISS-SZABÓ Viktória
BARRA Ákos 1982-ben született Debrecenben, szülei mindketten hegedűművészek. Diplomáját a Liszt Ferenc Zeneművészeti Egyetem kihelyezett képzésén a Debreceni Egyetem Zeneművészeti Karán szerezte 2007-ben.
Több mint 10 évig tanított a MEA zeneiskolában, 6 évig volt a Kodály Filharmonikusok első hegedűse majd koncertmestere, jelenleg a Kodály Zoltán Zeneművészeti Szakgimnázium tanára. Tanulmányai alatt számos kurzuson vett részt, mint pl. Takayoshi Wanami, Rohmann Imre, Perényi Eszter, Kapás Géza és Sebestyén Ernő kurzusain. Versenyeredményei is szép számmal vannak. 2000-ben Giliga Edina partnerével megnyerték az Országos Bartók Béla Hegedű-Duó Versenyt, 2004-ben pedig az I. Országos Főiskolai Találkozón és Versenyen Pál Eszter partnerével Nívódíjban részesültek.   Az egyetemi évek alatt 2004-ben Köztársasági Ösztöndíjban, a Kodály Filharmoniánál 2011-ben az Évad Ifjú Zeneművésze díjban, tanári munkássága alatt pedig 2018-ban az Országos Zathureczky Ede Hegedűversenyen és 2019-ben az Országos Koncz János Hegedűversenyen Kovács Lili felkészítő munkájáért Tanári Különdíjban részesült.
2019 szeptemberétől a Debreceni Egyetem Zeneművészeti Karának óraadó tanára. Hazai és külföldi zenekari tevékenységei: Győri Filharmonikusok, MÁV Szimfonikusok (koncertmesterként), Magyar Állami Operaház Failoni Kamarazenekar, Georgisches Kammerorchester Ingolstadt, Opera Viva Obersaxen, Atlantis Kamarazenekar, Kodály Filharmonikusok (koncertmesterként és szólistaként). Olyan nagyszerű karmesterekkel és szólistákkal dolgozott együtt, mint pl. Kobayashi Ken-Ichiro, Brian Fieldhouse, Medveczky Ádám, Kocsár Balázs, Vashegyi György, Vásáry Tamás, Mladen Tarbuk, Oliver von Dohnányi, Karolos Trikolidis, Baráti Kristóf, Kelemen Barnabás, Bogányi Gergely, Váradi István, José Carreras.
Turnézott Európa legtöbb országában és Kínában több alkalommal. 2021 szeptemberétől a Pécsi Tudományegyetem Művészeti Kar Doktori Iskolájának hallgatója.
BÁNFI Barna szaxofonművész 2017-ben kitűntetés mesterdiplomát és „Magister artium” fokozatott szerzett a bécsi Universität für Musik und darstellende Kunst klasszikus szaxofonművész szakán, majd 2019-ben kiváló minősítéssel művésztanári végzettséget szerzett a Debreceni Egyetemen. 2021-től a Pécsi Tudományegyetem Művészeti Kar Doktori Iskolájának doktorandusz hallgatója.
Tanulmányai alatt részt vett Arno Bornkamp, Claude Delange, Marcus Weiss, Jean-Yves Fourmeau, Christian Wirth és Nobuya Sugawa mesterkurzusain. A szaxofon mellett tárogatón is játszik. Pályafutása során vendégművészként számos zenekarral és kamaraegyüttessel játszott együtt itthon és külföldön, és több CD felvételen is közreműködött. Szólistaként többek között fellépett a MÁV Szimfonikus Zenekarral, a Szolnoki Szimfonikus Zenekarral, és a Győr Symphonic Banddel. 2015-től állandó művésze a Zenélő Budapest szabadtéri koncertsorozatnak. 2016-ban és 2018-ban elnyerte az Emberi Erőforrások Minisztériuma Nemzeti Tehetség Program Ösztöndíját. 2018-ban Indiában koncertezett a bécsi Trio Inferno tagjaként, és fellépett a XVI. Szaxofon Világkongresszuson Zágrábban. 2017 óta szaxofont és kamarazenét tanít a Prima-Primissima díjas budapesti Weiner Leó Katolikus Zeneiskola és Zeneművészeti Szakgimnáziumban, valamint 2019 óta a győri Széchényi István Egyetem Művészeti Karán oktat. Zenei tanulmányai kiegészítéseként közgazdász végzettséget szerzett vállalkozásfejlesztés szakon, és dolgozott Németországban az IMG Artists művészmenedzsment ügynökségnél.  2021-ben megszerezte a szakvizsgázott pedagógus, közoktatási vezető szakképzettséget is.
BORBÍRÓ Máté 1991-ben Szolnokon született. Zenei tanulmányait a törökszentmiklósi Kodály Zoltán Alapfokú Művészetoktatási Intézményben kezdte Márta Irénnél, majd a debreceni Zeneművészeti Szakközépiskolában folytatta Győrfi Péter növendékeként. Sikeres felvételi után Bachelor diplomáját dr. Kovalcsik András irányítása alatt szerezte meg.
Debreceni évei alatt Erasmus ösztöndíjjal fél évet Prof. Zempléni Szabolcsnál (ARD nyertes kürtművésznél) tanult Trossingenben Németországban, akinél később zenekari Master diplomáját szerezhette meg. Németországi tanulmányi évei alatt egy évet a Hofer Symphonikernél Praktikantosként töltött. Emellett számos zenei felállásban mint fúvósötös, rézfúvós quintett, kürt együttes szerepelhetett. Két éven keresztül zeneiskolai tanári állásban taníthatta a Bodeni-tó fiatal kürtös jelöltjeit. Párhuzamosan fél évet Prof. Jörg Brückner (a Müncheni Filharmonikusok szóló kürtösének) tanszakán töltött a Weimari Zeneművészeti Főiskola növendékeként. Tanulmányai alatt rengeteg lehetősége adódott különböző professzorok, kürtművészek kurzusain részt venni, például Prof. Christian Dallmann, Prof. Christian Lampert és Frooydis Ree Wekre.
LUKÁCS Elek 1992-ben született Veszprémben. Gyermekkorát a megyeszékhelyen töltötte, itt is kezdett el zenét tanulni a Csermák Antal Zeneiskolában kürt szakon. 2007-ben felvételt nyert a Dohnányi Ernő Zeneművészeti Szakközépiskolába szintén kürt szakra, ahol később a zeneelmélet, majd a magánének főtárgyakat is felvette. 2012-ben felvételt nyert a Debreceni Egyetem Zeneművészeti Karára, ahol 2018-ban diplomázott, mint ének-zene művésztanár – zeneelmélet-tanár.
Az oklevél megszerzése után a Veszprémi Zeneművészeti Szakgimnázium és AMI-ban helyezkedett el, 2019 szeptemberétől a Pécsi Tudományegyetem Művészeti Karán oktat ének-zene tanár és zeneismeret-tanár szakosoknak szolfézst és zeneelmélet főtárgyat. Doktori tanulmányait 2021 szeptemberében kezdte meg. 2013 és 2016 között a veszprémi székhelyű Opus Énekegyüttest vezette, 2012 és 2021 között pedig tagja volt Veszprém Város Vegyeskarának, ahol karnagyasszisztensként is tevékenykedett. Számos hazai és külföldi rendezvényen kórusénekesként és karnagyként is fellépett. 2021 novembere óta a nagy múltú Veszprémi Liszt Ferenc Kórustársaság karnagya. Barátaival 2015-ben alapította meg a veszprémi Zenetörténeti előadások címet viselő sorozatot, melynek nem csak előadója, hanem főszervezője is. 2015 óta a SÉD kritikai folyóirat szerzője is, 2016 óta pedig református kántori szolgálatot is ellát, sőt: 2021 nyara óta állandó tagja a Veszprémi Református Egyházmegye Orgonaalap kezdeményezésének, az újonnan készülő református korálkönyv közreműködője is. Az országos Lantos Rezső karvezetőversenyen 2015-ös különdíjasa, 2018-ban 2. helyezettje. Munkássága elismeréseként 2017-ban Szesztay Zsolt-emlékdíjat vehetett át.
SZITÁS Tamás konzervatóriumi tanulmányait 2004-ben kezdte az Egressy Béni Zeneművészeti Szakközépiskolában Puskás Levente tanítványaként, majd ugyancsak az ő felügyelete alatt végezte el a Debreceni Egyetem Zeneművészeti Karának szaxofon BA, majd Zeneművész-tanár MA képzését 2011-ben, illetve 2014-ben.
Rövid alapfokú tanítás után megkezdte munkáját a győri Richter János Zeneművészeti Szakgimnáziumban, majd a Debreceni Egyetem Zeneművészeti Karának lett óraadó tanára, valamint a szigetszentmiklósi Ádám Jenő AMI-ban is tanít. Az oktatáson kívül rendszeresen fellép kisegítőként olyan zenekarokban, mint a Magyar Állami Operaház Zenekara, a Magyar Rádió Szimfonikus Zenekara, Concerto Budapest, Győri Filharmonikus Zenekar. A Silumona Saxophone Quartet szopránszaxofonosa, valamint a Novus Saxophone Quartet altszaxofonosa is.
A hangverseny a Magyar Kodály Társaság Pécs-Baranyai Tagcsoportja, a Potenton Alapítvány, a PTE MK ZMI és a Pécsi Akadémiai Bizottság Művészeti Munkabizottságának közös szervezésében valósul meg.
Belépőjegy: 2000 Ft, PTE Polgár-jegy 1000 Ft, PTE MK szakmai jegy / Nyugdíjas jegy 500 Ft, CAMERATA bérlet hangversenye
ZMI Liszt Ferenc Hangversenyterem, Zsolnay Kulturális Negyed
7630 Pécs, Zsolnay Vilmos út 37.
Elsőként értesítünk legújabb hangversenyeinkről és koncertjeinkről.
Hozzájárulok adataim hírlevélküldés céljából történő kezeléséhez.
7621 Pécs, Szent István tér 17.
PTE Művészeti Kar Zeneművészeti Intézet
Székhely: Pécs, Zsolnay Vilmos út 37.
Levelezési cím: 7630 Pécs, Zsolnay Vilmos u. 16.